সন্দেশখালি গণহত্যার তদন্তে CBI, গ্রামবাসীদের জবানবন্দি নিলেন আধিকারিকরা

সন্দেশখালি: সন্দেশখালির (Sandeshkhali) ভাঙ্গিপাড়া এলাকায় আজ ফের অভিযানে সিবিআই (CBI) আধিকারিকরা। কেন্দ্রীয় বাহিনীকে সঙ্গে নিয়ে তাঁরা যান নলকোড়া বেসিক প্রাইমারি স্কুলে। সেখানে গ্রামবাসীদের ডেকে ২০১৯ সালের ৮ জুনের নৃশংস ‘triple-murder’ মামলার বিস্তারিত ঘটনার বিবরণ নেন এবং তা রেকর্ড করেন।

২০১৯ সালের সেই রাতে বিজেপি কর্মী প্রদীপ মণ্ডল, দেবদাস মণ্ডল ও সুকান্ত মণ্ডলকে গুলি করে এবং কুপিয়ে খুন করা হয়। প্রাথমিকভাবে মামলার তদন্তে নামে রাজ্য সিআইডি। তবে চার্জশিট থেকে মূল অভিযুক্ত শেখ শাহজাহান-সহ ২৮ জনের নাম বাদ পড়ে বলে অভিযোগ ওঠে।

আরও পড়ুন: কৃষ্ণগঞ্জে মুখ্যমন্ত্রীর পথশ্রী প্রকল্পের আট রাস্তার ভার্চুয়াল উদ্বোধন

এরপর নিহত তিন বিজেপি কর্মীর পরিবারের পক্ষ থেকে কলকাতা হাইকোর্টে সিবিআই তদন্তের আবেদন করা হয়। হাইকোর্ট সিবিআইয়ের হাতে তদন্তের দায়ভার তুলে দিলে সংস্থা নতুন করে মামলার পুনর্তদন্ত শুরু করে।

গতকালের পর আজও সিবিআই দলের আধিকারিকরা ভাঙ্গিপাড়ায় এসে গ্রামবাসীদের কাছ থেকে ঘটনার পুঙ্খানুপুঙ্খ বিবরণ সংগ্রহ করেন। তদন্তে এই জবানবন্দিগুলি গুরুত্বপূর্ণ প্রমাণ হিসেবে ব্যবহৃত হতে পারে বলে মনে করা হচ্ছে।